A Bizottság 98/67/EK irányelve
(1998. szeptember 7.)
a 80/511/EGK, a 82/475/EGK, a 91/357/EGK irányelv és a 96/25/EK tanácsi irányelv módosításáról, valamint a 92/87/EGK irányelv hatályon kívül helyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/47/EK [1] bizottsági irányelvvel módosított, az összetett takarmány forgalmazásáról szóló, 1979. április 2-i 79/373/EGK [2] tanácsi irányelvre és különösen annak 4. cikke (2) bekezdésére és 10. cikke a) pontjára,
tekintettel a takarmány-alapanyagok forgalmáról, a 70/524/EGK, a 74/63/EGK, a 82/471/EGK és a 93/74/EGK irányelv módosításáról, valamint a 77/101/EGK irányelv hatályon kívül helyezéséről szóló, 1996. április 29-i 96/25/EK [3] tanácsi irányelvre és különösen annak 11. cikke b) pontjára,
mivel a 96/25/EK irányelv bevezetése az "egynemű takarmány" és a "nyersanyag" kifejezés törlését vonja maga után; mivel a takarmányra vonatkozó közösségi joganyagban, például a legutóbb a 98/19/EK [4] bizottsági irányelvvel módosított 70/524/EGK [5] tanácsi irányelvben, a legutóbb a 98/60/EK [6] bizottsági irányelvvel módosított 74/63/EGK [7] tanácsi irányelvben, a legutóbb a 96/25/EK irányelvvel módosított 82/471/EGK [8] tanácsi irányelvben és a legutóbb a 96/25/EK irányelvvel módosított 93/74/EGK [9] tanácsi irányelvben, ezen kifejezések helyébe a "takarmány-alapanyagok" kifejezés lép, mivel ahol szükséges, a "takarmány-alapanyagok" meghatározása helyébe a 96/25/EK irányelvben lévő meghatározás lép; mivel ez az összetett takarmány meghatározására is hatással van; mivel a 80/511/EGK [10] irányelvet, a legutóbb a 91/334/EGK [11] irányelvvel módosított 82/475/EGK [12] bizottsági irányelvet és a legutóbb a 97/47/EK irányelvvel módosított 91/357/EGK [13] bizottsági irányelvet ugyanezen oknál fogva módosítani kell;
mivel az általában a kedvtelésből tartott állatokon kívüli állatok számára szánt összetett takarmányok elkészítéséhez használt és forgalmazott főbb összetevők nem kizárólagos listájának létrehozásáról szóló, 1992. október 26-i 92/87/EGK [14] bizottsági irányelv címkézési célra egy listát állít össze az összetett takarmányok összetevőiről; mivel azonban a 96/25/EK irányelv az egynemű takarmányokat és a nyersanyagokat takarmány-alapanyagok néven egy egységes kategóriába sorolja, és meghatározza a főbb takarmány-alapanyagok nem kizárólagos listáját, amelyek csak akkor hozhatók forgalomba, ha az abban megjelölt kifejezéseket használják, valamint azzal a feltétellel, hogy az ott meghatározott leírásoknak megfelelnek; mivel így a 92/87/EGK irányelv elavul, és ezért hatályon kívül kell helyezni;
mivel biztosítani kell, hogy a 96/25/EK irányelv mellékleteit a tudományos és műszaki ismeretek fejlődésének figyelembevételével folyamatosan kiigazítsák; mivel az ilyen módosításokat az ezen irányelvben meghatározott eljárásnak megfelelően gyorsan el kell végezni a Takarmányok Állandó Bizottságán belül a tagállamok és a Bizottság közötti szoros együttműködés létrehozásával;
mivel az ezen irányelvben meghatározott takarmány-alapanyagok elnevezésére és megjelölésére vonatkozó rendelkezéseket az állat-egészségügyi jogszabályok, különösen a legutóbb Ausztria, Finnország és Svédország csatlakozási okmányával módosított, az állati hulladékok ártalmatlanítására és forgalomba hozatalára, továbbá az állati eredetű vagy halból készült takarmányok kórokozókkal szembeni védelmére vonatkozó állat-egészségügyi előírásokról, valamint a 90/425/EGK irányelv módosításáról szóló, 1990. november 27-i 90/667/EGK [15] tanácsi irányelv sérelme nélkül kell alkalmazni;
mivel annak érdekében, hogy a kérődzőket megvédjük attól az egészségügyi kockázattól, ami abból a tényből ered, hogy a fehérjekezelési módszerek nem tudják minden esetben biztosítani a szarvasmarhák szivacsos agyvelőbántalma kórokozóinak teljes inaktiválását, a Bizottság elfogadta a 95/60/EK [16] határozattal módosított, a szarvasmarhák szivacsos agyvelőbántalmára és az emlősökből nyert fehérje etetésére vonatkozó bizonyos védelmi intézkedésekről szóló, 1994. június 27-i 94/381/EK [17] határozatot, amely megtiltja a kérődzők emlős szövetből nyert fehérjével történő etetését bizonyos, egészségügyi kockázatot nem jelentő termékek kivételével;
mivel gyakorlati megfontolásokból, valamint a jogi következetesség céljából az összetett takarmányban nem használható összetevők listájának létrehozásáról szóló 91/516/EGK határozat módosításáról szóló, 1997. július 28-i 97/582/EK [18] bizottsági határozat megtiltja az emlős szövetből nyert fehérje kérődzőknek szánt összetett takarmányokban történő felhasználását;
mivel a legutóbb a 97/47/EK bizottsági irányelvvel módosított, az egynemű takarmány forgalmazásáról szóló, 1976. november 23-i 77/101/EGK [19] tanácsi irányelv és a 79/373/EGK irányelv meghatározza, hogy az emlős szövetből kinyert fehérjéből álló vagy azt tartalmazó egynemű, illetőleg összetett takarmányok címkézése meg kell akadályozza a felhasználókat abban, hogy azokkal, a takarmányokra vonatkozó rendelkezések és állat-egészségügyi jogszabályok nem tudásából kifolyólag, a kérődzőket megetessék; mivel a 96/25/EK irányelvet ki kell egészíteni megfelelő intézkedésekkel;
mivel a meghatározott címkézési előírásokat azon szigorúbb címkézési előírások sérelme nélkül kell alkalmazni, amelyeket néhány tagállam a 90/667/EGK irányelv 1. cikke (2) bekezdése által engedélyezetten elfogadhatott;
mivel a szigorúbb tiltásokat alkalmazó tagállamoknak az azon tagállamokban alkalmazott tiltásokkal összhangban ki kell igazítaniuk címkézési előírásaikat;
mivel a takarmány-alapanyagokat gyakran kezelik vegyszerekkel, és ezáltal az előállításuk során alkalmazott, a 70/524/EGK irányelvben említett technikai segédanyagok felhasználásából származó bizonyos vegyi szennyeződéseket tartalmazhatnak; mivel annak biztosítása érdekében, hogy a takarmány-alapanyagokat csak akkor hozzák forgalomba, ha azok megbízható és kifogástalan kereskedelmi minőségűek, és hogy biztosítsák az egységes piac zökkenőmentes működését, a takarmány-alapanyagok vegyi tisztaságára vonatkozóan általános szabályokat kell elfogadni, amelyeknek megfelelően az előállítási eljárásból származó vegyi szennyeződéseket el kell távolítani, már amennyire ezt a rendes előállítási eljárás engedi;
mivel átmeneti időszakot kell biztosítani annak érdekében, hogy lehetővé tegyük az ipar számára, hogy ezen irányelv előírásaihoz igazodjon; mivel az irányelv alkalmazásának napja előtt forgalomba hozott takarmány-alapanyagok az átmeneti időszak végéig forgalomban maradhatnak;
mivel az ezen irányelvben előírt intézkedések összhangban vannak a Takarmányok Állandó Bizottságának véleményével,
ELFOGADTA EZT AZ IRÁNYELVET:
1. cikk
A 80/511/EGK irányelv 1. cikke (2) bekezdésének b) pontjában az "összetevők" kifejezés helyébe a "takarmány-alapanyagok" kifejezés lép.
2. cikk
A 82/475/EGK irányelv címében, 1. cikkében és mellékletében az "összetevők" kifejezés helyébe mindenhol a "takarmány-alapanyagok" kifejezés lép.
3. cikk
A 91/357/EGK irányelv címében, 1. cikkében és mellékletében az "összetevők" kifejezés helyébe mindenhol a "takarmány-alapanyagok" kifejezés lép.
4. cikk
A 96/25/EGK irányelv melléklete helyébe ezen irányelv melléklete lép.
5. cikk
A 92/87/EGK irányelv hatályát veszti.
6. cikk
Az ezen irányelvben meghatározott rendelkezések a takarmányozásra vonatkozó állat-egészségügyi jogszabályok szabályainak sérelme nélkül alkalmazandók.
7. cikk
(1) A tagállamok legkésőbb 1998. december 31-ig hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
8. cikk
A tagállamok meghatározzák, hogy azok az 1999. január 1. előtt forgalomba hozott takarmány-alapanyagok, amelyek nem felelnek meg ezen irányelvnek, 1999. december 31-ig maradhatnak forgalomban.
9. cikk
Ez az irányelv 1998. július 1-jén lép hatályba.
10. cikk
Ennek az irányelvnek a tagállamok a címzettjei.
Kelt Brüsszelben, 1998. szeptember 7-én.